Vaša Eminencia, kardinál Erdő,

vaše excelencie, arcibiskupi a biskupi,

vážený predseda parlamentu,

vážený pán podpredseda vlády,

vážená pani zástupkyňa predsedu parlamentu,

vážení prítomní,

drahé sestry!

Pri príprave tohto príhovoru sa nám zdalo, že k jeho štýlu sa hodí slovo „pozdrav“. Zišli sme sa tu, aby sme pozdravili sestru Margitu Slachtovú a privítali jej telesné pozostatky v jej vlasti, a tak splnili jej túžbu, ktorá sa v pozemskom živote nemohla uskutočniť.

A hoci sme sa tu dnes zišli, aby sme jej telo uložili na večný odpočinok do rodnej zeme, akosi sa slovo „pohreb“ nehodí k tejto príležitosti. Pretože *prečo by sme hľadali živých medzi mŕtvymi?* Keď vzdávame úctu pred jej pozostatkami, vlastne pozdravujeme a vzdávame hold jej duchu, ktorý naďalej žije v nás a medzi nami.

Pre nás, sociálne sestry, je Margita Slachtová predovšetkým zakladateľkou našej komunity, stelesňuje charizmu, ktorá je Božím darom pre moderný svet; charizmu, ktorá chcela priniesť starobylý ideál rehoľného života „z púšte do centra života“[[1]](#footnote-1) a poslať do „verejnej služby“ zasvätené a odborne pripravené ženy, „ktoré slúžia modernými prostriedkami, ... silou slova, ... preventívnymi legislatívnymi opatreniami ... katolíckym záujmom a časnému i večnému šťastiu rodiny, žien a detí“[[2]](#footnote-2). Ich cieľom nie je len utierať slzy či hojiť rany, ale aj preniknúť ku koreňom sociálnych problémov a zabrániť ich vzniku. Pápež František to takto vyjadril vo svojej encyklike Fratelli tutti: *„Je skutkom lásky pomáhať niekomu, kto trpí, ale je tiež skutkom lásky, aj keď toho človeka nepoznáme, pracovať na zmene sociálnych podmienok, ktoré spôsobili jeho utrpenie.“ (FT 186.)[[3]](#footnote-3)*

Margita musela prejsť tú istú vnútornú cestu, ktorú musel prejsť aj Ježiš: cestu, ktorá sa začala slovami „Ja som bol poslaný len k strateným ovciam z domu Izraela“ (Mt 15, 24) a skončila sa slovami „Choďte do celého sveta a hlásajte evanjelium všetkému stvoreniu“. (Mk 16, 15) Podobne to bolo aj v živote Margity: to, čo sa začalo v roku 1923 ako služba maďarskému národu doma a v zahraničí, sa v priebehu niekoľkých rokov vyvinulo do „univerzálnej misie nad a poza národy“; do roku 1929 sme sa stali medzinárodnou spoločnosťou, ktorá začala svoju činnosť v piatich rôznych krajinách. Dnes sa k nám online pripájajú sestry z troch kontinentov a deviatich rôznych krajín, aby spolu s nami oslavovali.

Áno, naozaj aby oslavovali, pretože toto je čas na oslavu a nie na smútok. Zišli sme sa tu, aby sme si pripomenuli a roznietili v sebe oheň tejto charizmy, ktorú Boh prostredníctvom sestry Margity daroval univerzálnej Cirkvi, a teda celému svetu; charizmy, ktorá nás vyzýva k účasti na sociálnom poslaní Cirkvi.

Túto charizmu inšpirovala k životu prvá sociálna encyklika *Rerum novarum*; a slová najnovšej sociálnej encykliky *Fratelli tutti* sú ozvenou myšlienok Margity. Pápež František vo svojej encyklike opisuje perspektívu otvorenej a zdravej spoločnosti, ktorej srdcom je láska, v protiklade ku globálnej spoločnosti trpiacej vážnymi štrukturálnymi nedostatkami: „Sociálna láska umožňuje napredovať smerom k civilizácii lásky, ku ktorej sa všetci môžeme cítiť povolaní. Láska so svojím impulzom k univerzálnosti je schopná budovať nový svet. Sociálna láska je silou... [ktorá] obnovuje štruktúry, spoločenské organizácie a právne systémy zvnútra.“ (FT 183.)[[4]](#footnote-4) V roku 1946 sr. Margita pri úvahách o posväcujúcej Božej láske hovorí takto: „Boh je láska: ...*láska* je obrovský dar od Boha, ktorý presahuje národnosť, a národné hranice. ...Je nesmierne dôležité nedovoliť, aby sme sa odvrátili od toho jediného podstatného: *chcieť uskutočňovať Božiu vôľu a nasledovať jeho zákon lásky.“[[5]](#footnote-5)*

Zdôrazňuje to aj pápež František: *„Láska potrebuje svetlo pravdy, ktoré neustále hľadáme. Toto svetlo je svetlom rozumu i svetlom viery a nepripúšťa žiadnu formu relativizmu“ (FT 185.)[[6]](#footnote-6)*

V roku 1947 to sestra Margita vyjadrila nasledovne: „*Túžime po svete podobnom Kristovi, túžime budovať svet podobný Kristovi!* ... [Jeho] hlavnými zložkami sú PRAVDA a LÁSKA. Bez pravdy a spravodlivosti ani spoločnosť, ani národ, ani medzinárodná skutočnosť nemôže udržať ľudskosť. ...“ [[7]](#footnote-7) A pre Margitu svetlo viery a svetlo rozumu znamenalo život v Duchu Svätom: *„Trvalé vonkajšie štruktúry nemožno vytvoriť bez vnútorného znovuzrodenia. Skutočným vnútorným znovuzrodením - ktoré nie je plodom násilia, ale vnútornej obnovy - sa vytvára svet, ktorý má vnútornú energiu, a tá pochádza z Ducha Svätého. Len s milosťou Ducha Svätého možno vytvoriť nový svet.“[[8]](#footnote-8)*

V zozname citátov by sme mohli pokračovať a sledovať paralely a rezonancie. Ale tie, ktoré sme už spomenuli, dokazujú, že si tu dnes pripomíname prorokyňu. Margita Slachtová bola žena naplnená Duchom Svätým, žena, ktorá Ducha Svätého vyžarovala; dokázala uvažovať a vidieť udalosti života a dejín z Božej perspektívy a túto perspektívu vedela aj sprostredkovať. Bola neochvejná, pretože verila v konečné Božie víťazstvo. Preto sú jej myšlienky, jej učenie stále živé, hovoria k nám, vyzývajú nás k nasledovaniu, zaväzujú nás. 'Ona je tá, ktorá učí nielen svoj národ, ale mnohé národy, a to nie hocijako, ale prorocky'.[[9]](#footnote-9)

Hlavnou otázkou tu teda je, akí dnes z tejto slávnosti odídeme *my*. Sme ochotní dovoliť sestre Margite, aby sa nás dotýkala, aby nás učila, aby nás vyzývala, aby nás volala k obráteniu?

Nie za sestru Margitu sa máme modliť - skôr sa máme modliť za seba a prosiť aj ju o príhovor, aby sme zostali verní jej odkazu a po jej stopách mohli pokračovať v misii, ktorú začala - tu, v Maďarsku, ako aj v iných častiach sveta.

1. Margita Slachtová: Z púšte do centra života. 1928. [↑](#footnote-ref-1)
2. tamže [↑](#footnote-ref-2)
3. Pápež František: Encyklika Fratelli tutti. 2020. 186. [↑](#footnote-ref-3)
4. Pápež František: Encyklika Fratelli tutti. 2020. 183. [↑](#footnote-ref-4)
5. Margita Slachtová: Záverečné poznámky 1946. [↑](#footnote-ref-5)
6. Pápež František: Encyklika Fratelli tutti. 2020. 185. [↑](#footnote-ref-6)
7. Margita Slachtová: Svet podobný Kristovi skrze Ducha Svätého. Motto. 1947. [↑](#footnote-ref-7)
8. tamže. [↑](#footnote-ref-8)
9. Odvolávka na známy verš z diela maďarského básnika Attila József, Narodeninová báseň. [↑](#footnote-ref-9)